Olih: Ketut Rida
Anginé
makuus baret punyan nyuh lan punyan kayuné gedé-gedé magoyalan. Yadiastun
sanget melengkung don-doné liu sambeh makeber ampehang angin, carang kayuné liu
ané empak nanging punyan kayuné nu kukuh bakuh majujuk.
Punyan
kayuné kukuh dong ulian carangné ipak, donné ngerembun, réh ento tuah ngawinang
punyan kayuné katon abra, mokoh tur ngangobin. Punyan kayuné mabunga tur mabuah
nged, cihna kapiara kasayangang ban sang mamula. Nanging ané ngawinang I punyan
kayu mokoh saha mituasin sing ada lén tuah akahné. Akah kayuné nu tekek
magisian di tanahé. Akah mula nongos betén tanahé ilid matanem tuara ngenah.
Sakéwala akahé ané pinih tuyuh ngisep sarin tanah, nibakang sari kapunya,
carang yadin don makejang, mawinan punyan kayuné sida idup tur mabungaa lan
mabuah. Tusing ada pangajum ané katiba tekén akah, mula ané nampi tuah punya,
don bunga lan buahnyané.
Yén
akah kalaran tusing nyidayang ngisep sari réh tanahé berag tusing pamiara,
sinah suba punyan kayuné kasengsaran buka puun, ngawinang pocol sang manandur.
Kéto masih di guminé, ané pinaka akah tuah rakyat. Yén rakyaté kasengsaran
sinah ngewetuang kalaran utawi biota di guminé. Maling galak, liu parilaksanané
marikosa ané ngawinang guminé sing sida degdeg rahayu. Rakyat tuara tatas inget
tekén uger-uger gumi.
Yén
sang ngawerat setata ngutsahayang tur ngulati karahayuan rakyat, ngutsahayang
negarané gemuh, sing kuang gegaén, tan kuang pangan kinum, tusing ada rakyat
kanti kaléléran, pastika guminé sida trepti degdeg rahayu, kerta raharja.
Yéning
sang angawa rat amerih sukaning awak tan ton laraning wang lén, sinah guminé
tusing surud-surud uyut, biotané tanpa pegatan kapangguh.
Akah
tuah ilid betén tanah, nanging uli akah tekan ala kalawan ayuné. Mawanan piara
akahé apang tusing kapegatan sari, ané ngawinang punyan kayuné kukuh, mokoh tur
ngangobin.
Sulang, Krida.
ban_Latn lus_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn sun_Latn ban_Latn ban_Latn ban_Latn ban_Latn ban_Latn ban_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn sag_Latn ban_Latn